Safnar fyrir sönnum gjöfum : „ Ég sver að ég fer að grenja ef þetta næst “ Helgi Ómarsson hóf í dag söfnun fyrir Sönnum jólagjöfum Unicef og hefur þegar tekist að safna rúmlega fjögur hundruð þúsund krónum . Helgi Ómarsson hvetur fólk til að fylgja hjartanu og gefa til baka um jólin . Mynd / Aðsend Auglýsing Athafnamaðurinn Helgi Ómarsson hefur á einum degi tekist að safna yfir fjögur hundruð þúsund krónum fyrir Sönnum gjöfum Unicef . „ Það er alveg klikkað hvernig þetta hefur þróast í dag og ég sver að ég fari að grenja ef þetta næst , “ segir Helgi spenntur í samtali við Fréttablaðið . Núna eða aldrei „ Ég er pínu fyndin týpa annaðhvort geri ég hlutina strax eða aldrei . “ Hugmyndin af söfnuninni kviknaði í gær og var síðan hrundið af stað í dag . Upphaflegt markmið Helga var að safna fyrir neyðtjaldi sem veitir börnum skjól í erfiðum aðstæðum . Tjaldið kostar 158 þúsund krónur en Helgi hafði að eigin sögn alls ekki gert ráð fyrir að hann næði því markmiði . „ Ég var búin að leggja pening til hliðar og gera ráð fyrir að borga upp í tjaldið . “ Þá hafði hann einnig haft samband við foreldra sína til að athuga hvort þau gætu brúað mögulegt bil til að festa kaup í neyðartjaldi . „ Ég spurði þau hvort það gæti talist sem mín jólagjöf í ár . “ Á svæðum þar sem hamfarir hafa orðið eða stríð geisa geta neyðartjöld líkt og þetta nýst meðal annars sem heilsugæslur , bráðabirgðaskólar eða barnvæn svæði . Mynd / Unicef Endaði skælandi á aðfangadag Þetta er ekki í fyrsta skipti sem Sannar gjafir eru á jólaóskalista Helga en hann fékk nánast eingöngu slíkar gjafir í fyrra . „ Ég endaði bara skælandi á aðfangadag og svo ótrúlega glaður með að þetta hafði undið svona upp á sig . “ Helgi lýsir því að hann hafi lent í ákveðinni jólakrísu árið áður þar sem hann varð jólakvíðanum að bráð og það reyndist honum erfitt að ákveða hverjum ætti að gefa gjafir og hvað þau áttu að fá . „ Ég held að margir kannist við að svona áhyggjur heltaki mann fyrir jólin . “ Þetta leiddi til þess að síðustu jól gaf hann öðruvísi gjafir . „ Ég gaf öllum börnum vina minna sannar gjafir , þannig að þau fengu öll gjafir í sínu nafni á borð við hreint vatn og hlý föt . “ Þessi jólin breyttist sýn Helga á jólagjafir . „ Ég fann bara þarna að allt í einu fóru gjafir að hafa einhverja þýðingu fyrir mér . “ Uppáhalds gjafir Helga eru þær sem gefa til baka . Mynd / Aðsend Biðlaði til fylgjenda sinna Í ár datt Helga síðan í hug að ganga skrefinu lengra og fá stóran fylgjendahóp sinn í lið með sér . „ Ég reiknaði að ef 158 manns gæfu þúsund krónur þá myndi þetta nást . “ Það hafi verið mjög tilfinningaþrungið að sjá hversu margir hafi síðan lagt málstaðnum lið . „ Ég held að við höfum endað á því að ná takmarkinu á tveimur tímum . “ Söfnunin er núna komin upp í 418 þúsund og hefur Helgi ákveðið að restin af peningunum fari í þær gjafir sem mikil þörf er á . „ Það er mest þörf á hlýjum fötum , jarðhnetumauki og vatnshreinsitöflum , ef að við myndum nota afganginn í vatnhreinsunartöflur þá myndum við ná að hreinsa tvo milljón lítra af vatni , “ segir Helgi hreykin . „ Ég er búin að skrifa lista af öllum þeim sem hafa lögðu til peninga fyrir þessu og þau fá öll sérstakar þakkir frá Unicef . “ Helgi heldur úti bloggi á Trendnet.is þar sem hann hyggst einnig birta lista með nöfnum á öllum þeim sem tóku þátt í að styrkja málefnið til að sýna þakklæti sitt . „ Ég er í smá svona losti út af þessi og ef ég þekki sjálfan mig rétt þá er ég að fara að grenja í kvöld , “ bætir hann snortin við . ,, Ef ég þekki sjálfan mig rétt þá er ég að fara að grenja í kvöld , “ segir Helgi snotrinn . Mynd / Aðsend Ákall til fyrirtækja Helgi segir hópinn sem er að gefa að mestu leiti samanstanda af ungmennum og fólki í láglaunastörfum . „ Það er auðvitað yndislegt en ég myndi vilja sjá þau sem hafa meira á milli handanna hjálpa þeim sem minni mega sín . “ Þar eigi hann sérstaklega við fyrirtæki . „ Það er bara eitt pínulítið fyrirtæki á Seyðisfirði búið að taka þátt svo ég kallaði eftir því í dag að fleiri tækju þátt . “ Hann vonar að á síðustu metrunum muni einhver fyrirtæki taka við sér . „ Það væri alveg frábær ef að þeir sem eru að selja í jólatrafíkinni myndu aðstoða okkur að gefa til baka . “ Það kom honum sjálfum á óvart hvað það veitti honum mikla gleði að geta gert svona . „ Maður á alltaf að fylgja hjartanu , það er það sem getur okkur innilega ánægju . Það á jafnvel enn meira við þegar maður hjálpar öðrum . “ Helgi mælir eindregið með að allir kynni sér söfnunina á Instagram reikningi hans , helgiomarsson , og leggi honum og Unicef lið .